《留客住 子大、聿修、德尹相饯鸳鸯湖上》
清代·龚翔麟

趁春涨。买鸭头、轻帆软橹，锦乡泛宅，来去鸳鸯湖上。

秦淮寸梦催别，又逐梅雨声中穿细浪。诗人携饯，数亭旗堠瓦、挐烟相傍。

留且向。学绣村边，缓斟花酿。笋嫩樱圆，更觅银鳞抛网。

纵少吹香弄蕊，绿暗溪阴，尽堪移画舫。杜鹃啼散，约重寻、红秋菱港。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。